Arquitectura i patrimoni a l'Hospitalet de l'Infant | Canal Reus TV
Arquitectura i patrimoni a l'Hospitalet de l'Infant
14:27 - 18 desembre 2019
L'Hospitalet de l'Infant ha inaugurat el Petit Museu Escola Àster Antonio Bonet, una iniciativa que vol posar en valor l'obra d'aquest arquitecte al poblat Hifrensa i en la seva escola.
El Poblat Hifrensa és un conjunt residencial que es va construir l'any 1967 per als treballadors de la central nuclear de Vandellòs-I i les seves famílies. En el projecte, també hi constava un centre educatiu, l'Escola Àster, tot plegat dissenyat per l'arquitecte racionalista Antonio Bonet. Ara, l'Ajuntament de Vandellòs conjuntament amb la URV, han habilitat un espai al col·legi per donar a conèixer l'obra de l'arquitecte català i reivindicar el seu valor patrimonial.
Conèixer l'obra d'Antonio Bonet a través d'una recreació i un espai museístic
L'equipament cultural consisteix en la recreació exacta d'una aula original de l'escola i un espai museístic sobre el Poblat Hifrensa. El Petit Museu Escola Àster Antonio Bonet vol posar en relleu aquest complex arquitectònic considerat innovador com a conjunt residencial obrer de l'època. Aspectes com la ventilació, la higiene o l'entorn agrícola eren primordials per a Bonet i tots aquests elements estaven presents en els seus dissenys.
Visites guiades durant les festes nadalenques
Durant aquestes festes s'organitzaran visites guiades al Petit Museu Escola Àster Antonio Bonet que se sumen a les que es duen a terme al poblat Hifrensa des de l'any 2016. El complex està declarat com a Bé Cultural d'Interès Local i està en procés de catalogació com a Bé Cultural d'Interès Nacional.
Oli, fruits secs i vi, protagonistes de la Fira Fruits de la Terra de L'Hospitalet de l'Infant
10.07 per Canal Reus TV
El mercat medieval de l'Hospitalet de l'Infant s'ha convertit en una gran festa
09.09 per Canal Reus TV